**Галіна Васільеўна Забур’янава** (26 чэрвеня 1955) — беларуская дзяржаўная дзяячка, намеснік Міністра спорту і турызму Рэспублікі Беларусь, майстар спорту СССР (плаванне), чэмпіёнка першынства СССР (1971), шматразовая чэмпіёнка Беларусі і Расіі.

Біяграфія
---------

Нарадзілася 26 чэрвеня 1955 года.

Калі вучылася ў першым класе, запісалася ў групу плавання. Плаваннем займалася 13 гадоў, спецыялізацыя: спіна і комплекс, 400 метраў. Была пераможцай юнацкага ўсесаюзнага першынства, прызёркай міжнародных спаборніцтваў і Кубка Саюза, чэмпіёнкай Расіі і Беларусі, членам зборнай каманды СССР па плаванні.

У 1973 годзе пераехала Магілёў пасля таго, як туды пераехаў яе трэнер Юрый Аляксандравіч Курбатаў. Выконвала ролю вопытнага старэйшага таварыша для маладых спартсменаў, якія пачыналі свой шлях у спорт вышэйшых дасягненняў. У прыватнасці, працавала ў спарынгу з Іванам Мікалуцкім, будучым удзельнікам Алімпійскіх гульняў 1976 года ў Манрэалі. Скончыўшы актыўнае плаванне, невялікі прамежак часу працавала трэнерам дзіцяча-юнацкай спартыўнай школы.

Працавала завучам ДЮСШ па плаванні аблсавета ДФСА прафсаюзаў г. Магілёва, потым яе дырэктарам. Пасля гэтага працавала начальнікам арганізацыйнага аддзела, пазней — намеснікам старшыні Камітэта па фізічнай культуры і спорце, намеснікам начальніка Упраўлення па фізічнай культуры, спорце і турызме Магілёўскага аблвыканкама.

У 1998 годзе скончыла Акадэмію кіравання пры Прэзідэнце Рэспублікі Беларусь.

Пасля пераезду ў Мінск у жніўні 2001 года ўзначаліла кафедру фізвыхавання Еўрапейскага гуманітарнага ўніверсітэта, потым працавала дэканам факультэта павышэння кваліфікацыі кіруючых работнікаў і спецыялістаў.

7 мая 2003 года прызначана намеснікам Міністра спорту і турызму Рэспублікі Беларусь. У міністэрстве адказвала за падрыхтоўку спартыўнага рэзерву нацыянальных каманд, арганізацыю і забеспячэнне спорту вышэйшых дасягненняў, арганізацыю і забеспячэнне дзейнасці дырэктарата нацыянальных каманд, кіравала рэспубліканскай камісіяй па атэстацыі і прысваенні кваліфікацыйных катэгорый трэнерам-выкладчыкам па спорце.

Пазней працавала загадчыкам сектара развіцця турызму Упраўлення ахоўных і прыродных комплексаў і прыродакарыстання Кіраўніцтва справамі Прэзідэнта Рэспублікі Беларусь.

Цяпер працуе намеснікам генеральнага дырэктара шматпрофільнага культурна-спартыўнага комплекса «Мінск-Арэна» — дырэктарам спартыўна-культурнага збудавання «Арэна».

Хобі
----

Пасля заканчэння спартыўнай кар’еры працягвае займацца плаваннем. У 1999 годзе на Спартакіядзе краін Садружнасці, якая праходзіла ў Мінску, заняла трэцяе месца ў плаванні на 50 метраў на спіне. У 2000 годзе стала чэмпіёнкай Беларусі сярод ветэранаў у сваёй узроставай групе.

Узнагароды і званні
-------------------

* Майстар спорту СССР.

Зноскі
------

1. 1 2 3 4 5  Лицо власти. Галина Забурьянова: новая дистанция **(нявызн.)**(недаступная спасылка). Архівавана з першакрыніцы 31 сакавіка 2022. Праверана 31 сакавіка 2022.
2. 1 2 3  Кто и зачем стоит за раздачей портфелей в спортивной отрасли
3. ↑  Постановление Совета Министров Республики Беларусь от 7 мая 2003 года № 597 «О назначении В. С. Хатылева первым заместителем Министра спорта и туризма Республики Беларусь и Г. В. Забурьяновой заместителем Министра спорта и туризма Республики Беларусь»
4. ↑  Итоги. Галина Забурьянова: если будут претензии к Сивакову, значит, плохо сработала я **(нявызн.)**(недаступная спасылка). Архівавана з першакрыніцы 31 сакавіка 2022. Праверана 31 сакавіка 2022.
5. ↑  Национальные парки и здравницы — наш бренд
6. ↑  Страна готовит пущу к юбилею
7. ↑  Кантакты. ШКСК «Мінск-арэна»(недаступная спасылка)
8. ↑  Слово за слово. Соловьев и басни **(нявызн.)**(недаступная спасылка). Архівавана з першакрыніцы 31 сакавіка 2022. Праверана 31 сакавіка 2022.

Літаратура
----------

* Спортивная энциклопедия Беларуси / редкол. Г.П. Пашков (гл. ред.) [и др.]. — Мн.: «Беларуская Энцыклапедыя» имени Петруся Бровки, 2005. — 504 с. — 3 000 экз. — ISBN 985-11-0309-8. — С. 197.